CELEX: 52021PC0397
Language: sk
Date: 2021-07-15
Title: Návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ) č. 1286/2014, pokiaľ ide o predĺženie prechodného mechanizmu pre správcovské spoločnosti, investičné spoločnosti a osoby poskytujúce poradenstvo súvisiace s podielovými listami podnikov kolektívneho investovania do prevoditeľných cenných papierov (PKIPCP) a iných subjektov ako PKIPCP alebo predávajúce tieto podielové listy

EURÓPSKA KOMISIA
            V Bruseli15. 7. 2021
            COM(2021) 397 final
            2021/0215(COD)
            Návrh
            NARIADENIE EURÓPSKEHO PARLAMENTU A RADY, 
            ktorým sa mení nariadenie (EÚ) č. 1286/2014, pokiaľ ide o predĺženie prechodného mechanizmu pre správcovské spoločnosti, investičné spoločnosti a osoby poskytujúce poradenstvo súvisiace s podielovými listami podnikov kolektívneho investovania do prevoditeľných cenných papierov (PKIPCP) a iných subjektov ako PKIPCP alebo predávajúce tieto podielové listy
            (Text s významom pre EHP)
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Dôvody a ciele návrhu
            
            
               Nariadenie (EÚ) č. 1286/2014
                  1
                umožňuje retailovým investorom lepšie pochopiť a porovnať štrukturalizované retailové investičné produkty a investičné produkty založené na poistení (PRIIP) a prijímať lepšie informované investičné rozhodnutia. Medzi PRIIP patria okrem iného podniky kolektívneho investovania do prevoditeľných cenných papierov (PKIPCP) a retailové alternatívne investičné fondy (AIF).
            
            
               V záujme splnenia cieľov nariadenia (EÚ) č. 1286/2014 sa od tvorcov PRIIP vyžaduje, aby dodržiavali jednotný súbor požiadaviek na zverejňovanie informácií o produktoch a aby retailovým investorom poskytli dokument s kľúčovými informáciami o každom PRIIP, ktorý ponúkajú. Zverejnené informácie by mali umožniť retailovým investorom lepšie pochopiť hospodársku povahu a riziká konkrétnych PRIIP a porovnať ich. Väčšia transparentnosť a harmonizácia sú prínosom aj pre vnútorný trh s finančnými službami, pretože vytvárajú rovnaké podmienky pre jednotlivé PRIIP a distribučné kanály.
            
            
               V nariadení (EÚ) č. 1286/2014 sa stanovuje forma a obsah dokumentu s kľúčovými informáciami. Zároveň sa ním európske orgány dohľadu (ESA) – t. j. Európsky orgán pre bankovníctvo, Európsky orgán pre poisťovníctvo a dôchodkové poistenie zamestnancov a Európsky orgán pre cenné papiere a trhy [ustanovené nariadeniami (EÚ) č. 1093/2010
                  2
               , 1094/2010
                  3
                a 1095/2010
                  4
               ] – splnomocňujú, aby spoločne vypracovali regulačné technické predpisy, v ktorých sa bližšie určí prezentácia a obsah dokumentu s kľúčovými informáciami, jeho štandardný formát, metodika prezentácie rizík a výnosnosti, ako aj výpočtu nákladov, podmienky a minimálna frekvencia preskúmania informácií v dokumente s kľúčovými informáciami a podmienky, za ktorých sa dokument s kľúčovými informáciami poskytne retailovým investorom. V delegovanom nariadení Komisie (EÚ) 2017/653
                  5
                sa stanovujú regulačné technické predpisy.
            
            
               V článku 32 nariadenia (EÚ) č. 1286/2014 sa stanovuje prechodný mechanizmus, podľa ktorého sú správcovské spoločnosti, investičné spoločnosti a osoby poskytujúce poradenstvo súvisiace s podielovými listami PKIPCP a iných subjektov ako PKIPCP alebo predávajúce tieto podielové listy dočasne vyňaté z povinnosti poskytnúť retailovým investorom dokument s kľúčovými informáciami. Tento mechanizmus sa v súčasnosti uplatňuje do 31. decembra 2021 (ďalej len „prechodný mechanizmus“).
            
            
               K tomuto nariadeniu sú pripojené zmeny delegovaného nariadenia Komisie (EÚ) 2017/653. Vzhľadom na čas potrebný na vykonanie uvedených zmien delegovaného nariadenia (EÚ) 2017/653 a na zníženie právnej neistoty sa týmto nariadením prechodný mechanizmus predlžuje do 30. júna 2022.
            
            
               Zmeny delegovaného nariadenia (EÚ) 2017/653 vychádzajú z návrhu regulačných technických predpisov, ktorý 3. februára 2021 spoločne predložili európske orgány dohľadu. Návrh regulačných technických predpisov zahŕňa:
            
            
               ·nové metodiky výpočtu vhodných scenárov výkonnosti a zrevidovanú prezentáciu scenárov s cieľom zabezpečiť, aby retailoví investori nemali neprimerané očakávania, pokiaľ ide o možné výnosy,
            
            
               ·zrevidované súhrnné ukazovatele nákladov a zmeny obsahu a prezentácie informácií o nákladoch PRIIP s cieľom umožniť retailovým investorom lepšie pochopiť rôzne druhy štruktúry nákladov a uľahčiť používanie týchto informácií osobami poskytujúcimi poradenstvo súvisiace s PRIIP alebo predávajúcimi PRIIP,
            
            
               ·upravenú metodiku výpočtu transakčných nákladov s cieľom riešiť praktické problémy, ktoré vznikli pri uplatňovaní existujúcich pravidiel, a otázky týkajúce sa ich uplatňovania na určité druhy investícií,
            
            
               ·zmenené pravidlá pre PRIIP ponúkajúce celý rad investičných možností s cieľom objasniť informácie o dôsledkoch na náklady.
            
            
               V návrhu regulačných technických predpisov sa takisto stanovujú ustanovenia týkajúce sa informácií o doterajšej výkonnosti v prípade určitých typov PKIPCP, retailových AIF a investičných produktov založených na poistení.
            
            
               K tomuto nariadeniu sú pripojené aj zmeny smernice 2009/65/ES
                  6
                s cieľom zabrániť situácii, v ktorej by od 1. júla 2022 investori dostali dva dokumenty s údajmi zverejňovanými pred uzavretím zmluvy týkajúce sa toho istého PKIPCP (t. j. dokument s kľúčovými informáciami a „kľúčové informácie pre investorov“ v súlade s uvedenou smernicou).
            
            
               V dôsledku tohto návrhu sa nariadenie (EÚ) č. 1286/2014 bude od 1. júla 2022 vzťahovať na správcovské spoločnosti, investičné spoločnosti a osoby poskytujúce poradenstvo súvisiace s podielovými listami PKIPCP a iných subjektov ako PKIPCP alebo predávajúce tieto podielové listy, aby bolo v súlade s uplatňovaním zmien smernice 2009/65/ES a delegovaného nariadenia (EÚ) 2017/653.
            
            
               Súlad s existujúcimi ustanoveniami v tejto oblasti politiky
            
            
               V článkoch 78 až 82 a v článku 94 smernice 2009/65/ES sa vyžaduje, aby investičné spoločnosti a správcovské spoločnosti PKIPCP vypracovali „kľúčové informácie pre investorov“. Členské štáty sa môžu rozhodnúť, že budú rovnaké pravidlá uplatňovať na fondy iné ako PKIPCP.
            
            
               Účelom „kľúčových informácií pre investorov“ je zabezpečiť, aby investori „mohli správne pochopiť povahu a riziká ponúkaného investičného produktu a na základe informácií potom prijať investičné rozhodnutia“. „Kľúčové informácie pre investorov“ predstavujú krátky dokument (dve strany alebo v prípade štruktúrovaných PKIPCP tri strany) v štandardnom formáte s informáciami prezentovanými v stanovenom poradí, ktorý uľahčuje porovnávanie medzi rôznymi PKIPCP. Informácie sa poskytujú v netechnickom jazyku, aby boli zrozumiteľné pre retailových investorov. „Kľúčové informácie pre investorov“ by mali byť samostatným dokumentom: jeho základné prvky by mali byť pre investorov zrozumiteľné bez odkazu na iné dokumenty a mali by byť v súlade s príslušnými časťami prospektu PKIPCP. Sú založené na celkovej požiadavke, aby zverejňované informácie boli pravdivé, jasné a nezavádzajúce.
            
         
         
            
               Okrem identifikácie PKIPCP a stručného opisu jeho investičných cieľov a investičnej politiky „kľúčové informácie pre investorov“ obsahujú:
            
            
               ·oddiel o nákladoch a poplatkoch podľa štandardného formátu prezentácie a vysvetlenia poplatkov vrátane príslušných upozornení, aby boli investori náležite informovaní o poplatkoch, ktoré im nutne vzniknú, a o ich úrovni vyjadrenej ako pomer k výške kapitálu investovaného do fondu,
            
            
               ·oddiel o rizikách a výnosnosti, ktorý obsahuje podrobné pravidlá prezentácie profilu rizika a výnosnosti produktu s použitím syntetického ukazovateľa, doplnený slovným vysvetlením samotného ukazovateľa a rizík, ktoré tento ukazovateľ nezachytáva. „Kľúčové informácie pre investorov“ môžu zahŕňať krížové odkazy na prospekt PKIPCP, v ktorom sa zverejňujú podrobnejšie informácie o príslušných rizikách,
            
            
               ·oddiel o výkonnosti, v ktorom sa uvádza doterajšia výkonnosť alebo v relevantných prípadoch scenáre budúcej výkonnosti.
            
            
               „Kľúčové informácie pre investorov" sa stali referenčnou hodnotou pre zverejňovanie informácií v rámci PRIIP. Ustanovenia nariadenia (EÚ) č. 1286/2014 týkajúce sa zverejňovania informácií vo veľkej miere čerpajú zo smernice 2009/65/ES. Na základe modelu „kľúčových informácií pre investorov“ je dokument s kľúčovými informáciami štandardizovaný informačný prehľad, v ktorom sa jednoduchým, zrozumiteľným a porovnateľným spôsobom uvádzajú kľúčové prvky (vrátane nákladov a potenciálnych rizík a výnosnosti) daného PRIIP. Nariadenie (EÚ) č. 1286/2014 obsahuje aj podrobné pravidlá týkajúce sa toho, kedy a ako majú tvorcovia PRIIP, osoby predávajúce PRIIP alebo poskytujúce poradenstvo súvisiace s PRIIP poskytnúť dokument s kľúčovými informáciami retailovým investorom.
            
            
               Zo širšieho hľadiska je cieľom nariadenia (EÚ) č. 1286/2014 poskytnúť retailovým investorom potenciálne prostriedky na to, aby prijímali lepšie investičné rozhodnutia a vyhýbali sa suboptimálnym alebo nekalo predávaným produktom, a tým pomôcť obnoviť dôveru vo finančný systém. V porovnaní s ustanoveniami o „kľúčových informáciách pre investorov“ sú pravidlá týkajúce sa dokumentu s kľúčovými informáciami zámerne navrhnuté tak, aby uľahčili porovnanie oveľa širšej škály retailových investičných produktov vrátane (ale nie len) PKIPCP a retailových subjektov iných ako PKIPCP, investičných produktov založených na poistení, derivátov a štruktúrovaných produktov a iných štrukturalizovaných poistných a investičných produktov.
            
            
               Normy zverejňovania informácií pre funkčne podobné a nahraditeľné PRIIP zlepšujú transparentnosť a porovnateľnosť a zároveň zmierňujú nejasnosti vyplývajúce z používania pojmov špecifických pre jednotlivé sektory. To pomáha retailovým investorom pochopiť produkty, ktoré kupujú, a dôverovať im, pričom sa tak zároveň predchádza regulačnej arbitráži a podporuje sa regulačná konzistentnosť, čo by zasa malo uľahčiť dohľad, znížiť náklady a podporiť cenovú konkurenciu. „Cielená normalizácia“ v rámci PRIIP nie je univerzálny prístup, ale zahŕňa rozdelenie PRIIP do štyroch kategórií a zodpovedajúce prispôsobenie požiadaviek na zverejňovanie informácií. Jedna kategória je pre produkty, ktoré sledujú podkladovú investíciu lineárnym spôsobom – to zahŕňa väčšinu PKIPCP, retailových AIF a poistných produktov viazaných na podielové fondy. Dokument s kľúčovými informáciami zároveň zabezpečuje jednotnú prezentáciu kľúčových informácií bez ohľadu na kategóriu, keď sú PRIIP dostatočne podobné na to, aby to umožňovali.
            
            
               V čase svojho prijatia v roku 2014 bol prechodný mechanizmus pre PKIPCP a iné ako subjekty PKIPCP odôvodnený relatívne krátkym obdobím od zavedenia „kľúčových informácií pre investorov“ (1. júla 2011). V odôvodnení 35 nariadenia (EÚ) č. 1286/2014 spoluzákonodarcovia uviedli, že „by bolo primerané poskytnúť takýmto PKIPCP prechodné obdobie piatich rokov“ a že „[p]o uplynutí tohto prechodného obdobia a v prípade, ak by nedošlo k jeho predĺženiu, by sa na PKIPCP malo toto nariadenie začať uplatňovať“.
            
            
               Nariadením Európskeho parlamentu a Rady (EÚ) 2019/1156
                  7
                sa prechodný mechanizmus predĺžil do 31. decembra 2021 s upozornením (odôvodnenie 14), že „by sa všetky zúčastnené inštitúcie a orgány dohľadu mali usilovať čo najrýchlejšie ukončiť uplatňovanie uvedeného prechodného oslobodenia“.
            
            
               Na splnenie tohto cieľa európske orgány dohľadu spoločne prijali regulačné technické predpisy, ktorými sa mení delegované nariadenie (EÚ) 2017/653, a 3. februára 2021 ich predložili. V skratke sa regulačné technické predpisy týkajú týchto oblastí:
            
            
               Scenáre výkonnosti
            
            
               Európske orgány dohľadu znižujú riziko nadmerne optimistických scenárov výkonnosti v prípade všetkých druhov PRIIP, pričom tvorcovia PRIIP majú všeobecnú možnosť použiť na vytvorenie scenárov v odôvodnených prípadoch nižšie percentily odhadovaného rozdelenia budúcich výnosov. Tvorcom PRIIP by to umožnilo vytvárať konzervatívnejšie scenáre, ak sa domnievajú, že existuje významné riziko, že predpísané scenáre by vyvolali neprimerané očakávania investorov. Metodika však neumožňuje, aby tvorcovia PRIIP používali vyššie percentily.
            
            
               Na základe výsledkov spotrebiteľského testovania európske orgány dohľadu dopĺňajú minimálnu návratnosť produktu medzi oblasti, ktoré sa majú zahrnúť do scenárov výkonnosti pre všetky PRIIP.
            
            
               V prípade 2. kategórie PRIIP (ktorá zahŕňa väčšinu PKIPCP a iných subjektov ako PKIPCP) európske orgány dohľadu navrhujú zrevidovanú metodiku výpočtu „priaznivých“, „stredných“ a „nepriaznivých“ scenárov výkonnosti s cieľom znížiť výskyt procyklickosti a minimalizovať potenciál zavádzajúcich odhadov, pri ktorých vzniká riziko, že vyvolajú neprimerané očakávania retailových investorov. Táto metodika predovšetkým zvyšuje počet rokov, z ktorých sa vychádza pri výpočte scenárov, z 5 na 10 rokov s cieľom riešiť otázky procyklických odhadov. Takisto vychádza pri scenároch priamo z rozdelenia doterajších výnosov s cieľom objasniť retailovým investorom matematický vzťah medzi doterajšími výnosmi a hodnotami scenárov.
            
            
               Pokiaľ ide o stresový scenár, európske orgány dohľadu si zachovávajú súčasnú metodiku, keďže sa osvedčila ako účinný ukazovateľ účinku extrémnych nepriaznivých trhových udalostí, napríklad počiatočného finančného šoku z krízy spôsobenej ochorením COVID-19 v roku 2020.
            
            
               Doterajšia výkonnosť
            
            
               V oddiele dokumentu s kľúčovými informáciami „Ďalšie relevantné informácie“ európske orgány dohľadu vkladajú odkaz na alternatívny online zdroj alebo externý dokument, ktorý obsahuje štandardizované údaje o doterajšej výkonnosti. Okrem toho štandardizujú obsah a metodiku doterajšej výkonnosti v novej prílohe VII k delegovanému nariadeniu (EÚ) 2017/653. Navrhovaná metodika je založená na prístupe ku „kľúčovým informáciám pre investorov“, podľa potreby s osobitnými úpravami. V prípade PRIIP iných ako PRIIP 2. kategórie európske orgány dohľadu zachovávajú súčasný prístup, podľa ktorého sa zobrazujú len scenáre výkonnosti.
            
            
               Náklady
            
            
               Európske orgány dohľadu revidujú súhrnné ukazovatele nákladov a menia obsah a prezentáciu informácií o nákladoch PRIIP s cieľom umožniť retailovým investorom lepšie pochopiť rôzne druhy štruktúry nákladov a uľahčiť používanie týchto informácií osobám predávajúcim PRIIP alebo poskytujúcim poradenstvo súvisiace s PRIIP, okrem iného tým, že vyžadujú, aby sa podrobné informácie o nákladoch na štrukturalizované retailové investičné produkty (na ktoré sa vzťahuje smernica 2014/65/EÚ
                  8
               , smernica MiFID II) predkladali v peňažných sumách v súlade s článkom 50 ods. 2 delegovaného nariadenia (EÚ) 2017/565
                  9
               . V prípade investičných produktov založených na poistení sa náklady stále vyjadrujú ako „zníženie výnosov“.
            
            
               Európske orgány dohľadu upravujú metodiku výpočtu transakčných nákladov s cieľom riešiť praktické problémy s uplatňovaním pravidiel rozdeľovania. Stanovením minimálnej hodnoty na úrovni explicitných nákladov takisto predchádzajú negatívnym transakčným nákladom.
            
         
         
            
               V článku 33 nariadenia (EÚ) č. 1286/2014 sa vyžaduje, aby Komisia posúdila, či by sa prechodný mechanizmus pre PKIPCP a iné subjekty ako PKIPCP mal „predĺži[ť] alebo či by sa na základe určenia akýchkoľvek potrebných úprav mohli ustanovenia o kľúčových informáciách pre investorov v smernici 2009/65/ES nahradiť alebo či by sa mohli považovať za rovnocenné s dokumentom s kľúčovými informáciami“.
            
            
               V tejto súvislosti návrh európskych orgánov dohľadu na revidovaný súbor regulačných technických predpisov obsahuje niekoľko úprav, ktorými sa odôvodňuje nahradenie „kľúčových informácií pre investorov“ dokumentom s kľúčovými informáciami o príslušných produktoch:
            
            
               ·Požiadavka zahrnúť do dokumentu s kľúčovými informáciami externý odkaz na informácie o doterajšej výkonnosti týkajúce sa konkrétneho produktu, vypočítanej podľa štandardnej metodiky, pomáha retailovým investorom naďalej používať takéto informácie na posúdenie toho, ako sa každému produktu darilo v porovnaní s jeho referenčnou hodnotou, čo je dôležité na porovnanie aktívne riadených produktov.
            
            
               ·Zavedenie štandardizovaných scenárov výkonnosti pre produkty PKIPCP a iné subjekty ako PKIPCP poskytne investorom úplnejší obraz o typoch výsledku výkonnosti, ktoré možno očakávať od produktu, a zároveň uľahčí porovnateľnosť s inými druhmi retailových investičných a poistných produktov.
            
            
               ·Investori budú mať úžitok z väčšej porovnateľnosti, a to vďaka štandardnému rámcu zverejňovania súhrnných nákladov v prípade všetkých PRIIP vrátane PKIPCP a iných subjektov ako PKIPCP. Okrem toho sa niekoľko navrhovaných zmien regulačných technických predpisov priamo zaoberá obavami, ktoré vyjadrili tvorcovia produktov typu PKIPCP, vrátane zmenenej metodiky výpočtu transakčných nákladov a lepšieho zosúladenia podrobných informácií o nákladoch na štrukturalizované retailové investičné produkty s rámcom pre zverejňovanie informácií o nákladoch podľa smernice MiFID II. Tieto zmeny obmedzia náklady odvetvia správy aktív na adaptáciu na pravidlá zverejňovania informácií o nákladoch PRIIP.
            
            
               ·„Kľúčové informácie pre investorov“ a dokument s kľúčovými informáciami si vyžadujú výpočet syntetického, číselného, jediného súhrnného ukazovateľa rizika založeného na zhrnutí rôznych rizík (pokiaľ je to možné) a doplneného dostatočnými slovnými vysvetleniami. V súčasnosti sa metodiky výpočtu tohto ukazovateľa medzi týmito dvoma rámcami zverejňovania informácií mierne líšia, čo môže zmiasť retailových investorov, ktorí sa snažia tieto rámce porovnať. Prechod na spoločnú metodiku zlepší porovnateľnosť. Zmenou metodiky sa zároveň môžu niektoré produkty zaradiť do inej rizikovej kategórie, čo môže vyvolať mylný dojem, že sa stali menej rizikovými. Čiastočne sa to napravilo tým, že tvorcovia dostali možnosť za určitých podmienok revidovať ukazovateľ rizika smerom nahor (ale nie smerom nadol).
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               Právny základ
            
            
               Podobne ako nariadenie (EÚ) č. 1286/2014, o ktorého zmenu sa usiluje, aj tento návrh vychádza z článku 114 Zmluvy o fungovaní Európskej únie.
            
            
               Subsidiarita (v prípade inej ako výlučnej právomoci)
            
            
               Podľa zásady subsidiarity môže byť opatrenie na úrovni Únie prijaté len vtedy, ak plánované výsledky nie je možné dosiahnuť na úrovni jednotlivých členských štátov. Na odstránenie prekážok pre vnútorný trh s finančnými službami a produktmi je potrebný zásah Únie, a to zavedením jednotného prístupu k zverejňovaniu informácií týkajúcich sa PRIIP. Právne predpisy, ktoré sa menia, sa prijímajú v plnom súlade so zásadou subsidiarity a každá ich zmena sa musí vykonať prostredníctvom návrhu Komisie.
            
            
               Proporcionalita
            
            
               Toto opatrenie Únie je potrebné na zabezpečenie účinného uplatňovania pravidiel týkajúcich sa PRIIP príslušnými orgánmi a tvorcami PRIIP. Zabezpečí sa ním dosiahnutie cieľov nariadenia (EÚ) č. 1286/2014 na celom vnútornom trhu, čím sa dosiahne vysoká úroveň transparentnosti trhu a ochrany retailových investorov.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               K tomuto návrhu nie je priložené samostatné posúdenie vplyvu, keďže posúdenie vplyvu už bolo vypracované v prípade nariadenia (EÚ) č. 1286/2014.
            
            
               Týmto návrhom sa nemení podstata nariadenia, ani sa ním nevytvárajú nové povinnosti pre účastníkov trhu. Týka sa len predĺženia prechodného mechanizmu pre správcovské spoločnosti, investičné spoločnosti a osoby poskytujúce poradenstvo súvisiace s podielovými listami PKIPCP a iných subjektov ako PKIPCP alebo predávajúce tieto podielové listy (článok 32 nariadenia) o 6 mesiacov (t. j. do 30. júna 2022). Účelom je zabezpečiť právnu istotu pre odvetvie a príslušné orgány pri príprave na uplatňovanie nových pravidiel v delegovanom nariadení (EÚ) 2017/653 a smernici 2009/65/ES v znení zmien.
            
            
               4.VPLYV NA ROZPOČET
            
            
               Návrh nemá pre Komisiu žiadny vplyv na rozpočet.
            
            
               2021/0215 (COD)
            
            
               Návrh
            
         
         
            
               NARIADENIE EURÓPSKEHO PARLAMENTU A RADY,
            
            
               ktorým sa mení nariadenie (EÚ) č. 1286/2014, pokiaľ ide o predĺženie prechodného mechanizmu pre správcovské spoločnosti, investičné spoločnosti a osoby poskytujúce poradenstvo súvisiace s podielovými listami podnikov kolektívneho investovania do prevoditeľných cenných papierov (PKIPCP) a iných subjektov ako PKIPCP alebo predávajúce tieto podielové listy
            
            
               (Text s významom pre EHP)
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 114,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho hospodárskeho a sociálneho výboru
                  10
               ,
            
            
               konajúc v súlade s riadnym legislatívnym postupom,
            
            
               keďže:
            
            
               (1)V článku 5 nariadenia Európskeho parlamentu a Rady (EÚ) č. 1286/2014
                  11
                sa od tvorcov štrukturalizovaných retailových investičných produktov a investičných produktov založených na poistení (PRIIP) vyžaduje, aby vypracovali dokument s kľúčovými informáciami.
            
            
               (2)Článok 32 ods. 1 uvedeného nariadenia však obsahuje výnimku týkajúcu sa vypracovania dokumentu s kľúčovými informáciami pre správcovské spoločnosti vymedzené v článku 2 ods. 1 písm. b) smernice Európskeho parlamentu a Rady 2009/65/ES
                  12
               , investičné spoločnosti uvedené v článku 27 uvedenej smernice a osoby poskytujúce poradenstvo súvisiace s podielovými listami PKIPCP alebo predávajúce tieto podielové listy uvedené v článku 1 ods. 2 uvedenej smernice do 31. decembra 2021 (ďalej len „prechodný mechanizmus“). V článku 32 ods. 2 nariadenia (EÚ) č. 1286/2014 sa stanovuje, že keď členský štát uplatňuje pravidlá týkajúce sa formátu a obsahu dokumentu s kľúčovými informáciami, ako sú stanovené v článkoch 78 až 81 smernice 2009/65/ES, na iné fondy ako PKIPCP ponúkané retailovým investorom, prechodný mechanizmus sa má vzťahovať na správcovské spoločnosti, investičné spoločnosti a osoby poskytujúce retailovým investorom poradenstvo súvisiace s podielovými listami takýchto iných fondov ako PKIPCP alebo predávajúce takéto podielové listy retailovým investorom.
            
            
               (3)Delegovaným nariadením Komisie (EÚ) 2017/653
                  13
                sa dopĺňa nariadenie (EÚ) č. 1286/2014 tým, že sa stanovujú regulačné technické predpisy, pokiaľ ide o prezentáciu, obsah a štandardný formát dokumentu s kľúčovými informáciami, metodiku prezentácie rizika a výnosnosti a výpočet nákladov, ako aj podmienky a minimálnu frekvenciu preskúmania informácií obsiahnutých v dokumente s kľúčovými informáciami a podmienky, za akých sa dokument s kľúčovými informáciami poskytne retailovým investorom.
            
            
               (4)Komisia [Ú. v. vložte dátum] prijala delegované nariadenie Komisie (EÚ).../2021
                  14
               , ktorým sa mení delegované nariadenie (EÚ) 2017/653, okrem iného s cieľom uľahčiť správcovským spoločnostiam, investičným spoločnostiam a osobám poskytujúcim poradenstvo súvisiace s podielovými listami PKIPCP a iných subjektov ako PKIPCP alebo predávajúcim tieto podielové listy používanie prezentácie, obsahu a štandardného formátu dokumentu s kľúčovými informáciami. Dátum začatia uplatňovania delegovaného nariadenia (EÚ).../2021 bol však stanovený na 1. júla 2022 s cieľom poskytnúť týmto správcovským spoločnostiam, investičným spoločnostiam a osobám, ktoré poskytujú poradenstvo súvisiace s podielovými listami PKIPCP a iných subjektov ako PKIPCP alebo predávajúce tieto podielové listy, dostatočný čas na prípravu na ukončenie prechodného mechanizmu, a teda aj povinnosť vypracovať dokument s kľúčovými informáciami. Keďže dátum začatia uplatňovania delegovaného nariadenia (EÚ).../2021 bol stanovený na 1. júla 2022 a pretože je potrebné zabezpečiť, aby sa ukončenie prechodného mechanizmu zhodoval s dátumom začatia uplatňovania delegovaného nariadenia (EÚ).../2021, je potrebné predĺžiť trvanie prechodného mechanizmu o šesť mesiacov, t. j. do 30. júna 2022.
            
            
               (5)Nariadenie (EÚ) č. 1286/2014 by sa preto malo zodpovedajúcim spôsobom zmeniť.
            
            
               (6)Vzhľadom na veľmi krátke obdobie, ktoré zostáva do pôvodného ukončenia prechodného mechanizmu, by toto nariadenie malo nadobudnúť účinnosť bezodkladne,
            
            
               PRIJALI TOTO NARIADENIE:
            
            
               Článok 1
            
            
               V článku 32 ods. 1 nariadenia (ES) č. 1286/2014 sa dátum „31. decembra 2021“ nahrádza dátumom „30. júna 2022“.
            
            
               Článok 2
            
         
         
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) č. 1286/2014 z 26. novembra 2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) (Ú. v. EÚ L 352, 9.12.2014, s. 1).
                        
               
               
                  
                     (2)
                  
                        Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).
               
               
                  
                     (3)
                  
                        Nariadenie Európskeho parlamentu a Rady (EÚ) č. 1094/2010 z 24. novembra 2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov), a ktorým sa mení a dopĺňa rozhodnutie 716/2009/ES a zrušuje rozhodnutie Komisie 2009/79/ES (Ú. v. EÚ L 331, 15.12.2010, s. 48).
               
               
                  
                     (4)
                  
                        Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).
               
               
                  
                     (5)
                  
                        Delegované nariadenie Komisie (EÚ) 2017/653 z 8. marca 2017, ktorým sa dopĺňa nariadenie Európskeho parlamentu a Rady (EÚ) č. 1286/2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) stanovením regulačných technických predpisov, pokiaľ ide o prezentáciu, obsah, preskúmanie a revíziu dokumentov s kľúčovými informáciami a podmienky splnenia požiadavky na poskytovanie takýchto dokumentov (Ú. v. EÚ L 100, 12.4.2017).
               
               
                  
                     (6)
                  
                        Smernica Európskeho parlamentu a Rady 2009/65/ES z 13. júla 2009 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) (Ú. v. EÚ L 302, 17.11.2009, s. 32).
               
               
                  
                     (7)
                  
                        Nariadenie Európskeho parlamentu a Rady (EÚ) 2019/1156 z 20. júna 2019, ktorým sa uľahčuje cezhraničná distribúcia podnikov kolektívneho investovania a ktorým sa menia nariadenia (EÚ) č. 345/2013, (EÚ) č. 346/2013 a (EÚ) č. 1286/2014 (Ú. v. EÚ L 188, 12.7.2019, s. 55).
               
               
                  
                     (8)
                  
                        Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ.
               
               
                  
                     (9)
                  
                        Delegované nariadenie Komisie (EÚ) 2017/565 z 25. apríla 2016, ktorým sa dopĺňa smernica Európskeho parlamentu a Rady 2014/65/EÚ (smernica MiFID II), pokiaľ ide o organizačné požiadavky a podmienky výkonu činnosti investičných spoločností, ako aj o vymedzené pojmy na účely uvedenej smernice (Ú. v. EÚ L 87, 31.3.2017, s. 1).
               
               
                  
                     (10)
                  
                        Ú. v. EÚ C […], […], s. […].
               
               
                  
                     (11)
                  
                        Nariadenie Európskeho parlamentu a Rady (EÚ) č. 1286/2014 z 26. novembra 2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) (Ú. v. EÚ L 352, 9.12.2014, s. 1).
                        
               
               
                  
                     (12)
                  
                        Smernica Európskeho parlamentu a Rady 2009/65/ES z 13. júla 2009 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) (Ú. v. EÚ L 302, 17.11.2009, s. 32).
               
               
                  
                     (13)
                  
                        Delegované nariadenie Komisie (EÚ) 2017/653 z 8. marca 2017, ktorým sa dopĺňa nariadenie Európskeho parlamentu a Rady (EÚ) č. 1286/2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) stanovením regulačných technických predpisov, pokiaľ ide o prezentáciu, obsah, preskúmanie a revíziu dokumentov s kľúčovými informáciami a podmienky splnenia požiadavky na poskytovanie takýchto dokumentov (Ú. v. EÚ L 100, 12.4.2017, s. 1).
               
               
                  
                     (14)
                  
                        Ú. v. EÚ C […], […], s. […].